Bjørn Medom Nielsen (S), 2007-04-24:
Socialdemokraterne er helt enige i, at vi bør styrke tandpleje- og lægeområdet, såvel det forebyggende som det behandlende.
Vi mener, det er en stor del af danskernes sundhed, en sundhed, som desværre har en social slagside, som vi jo har til behandling i andre beslutningsforslag her i salen, og som Socialdemokraterne naturligvis også vil stille selvstændige, konkrete forslag om at genoprette.
Alle skal kunne føle sig i trygge hænder, når de går til tandlæge.
Det betyder altså, at det er vigtigt at få kvalificerede tandlæger i fremtiden, særlig inden for de felter, der er nævnt her i forslaget.
Det tror jeg vi er helt enige med forslagsstillerne om.
Alligevel må vi afvise forslaget på det foreliggende grundlag, og det vil jeg naturligvis gerne komme med en begrundelse for.
For det første mener vi, at man generelt i uddannelserne går efter generalister, der så efterdags bygger deres særlige specialer ovenpå.
Her ligger udfordringen i at sikre efteruddannelsesmulighederne, lige meget om man er SOSU, tandlæge eller noget helt tredje.
For det andet mener vi, at det er overflødigt med flere specialer på tandlægeområdet.
Vi frygter, at den samme problematik vil kunne komme på dette felt.
For det tredje mener vi i forlængelse af vores første argument, at de specialer, som forslagsstillerne ønsker gennemført, skal være en generel del af og et krav i selve tandlæge- og tandplejeruddannelsen.
De opgaver, tandlæger står for i dag, skal de kunne løse uden at have det som speciale.
Ved flere specialer får vi derfor blot en beskrivelse af tandlægernes nuværende arbejdsopgaver, hvilket blot skaber mere bureaukrati i stedet for bedre tandlæger.
Socialdemokraterne mener, at det i virkeligheden handler om, at unge, uprøvede tandlæger ikke kan klare at passe de opgaver, de skal være uddannet til i grunduddannelsen.
Enhver tandlæge skal i dag ligesom tidligere være i stand til at klare opgaveløsning i børnetandpleje, ældretandpleje og kæbe/bidfunktion, og det er absolut et stort problem, som vi naturligvis er mere end villige til at tage op til diskussion og debat.
Men vi mener som sagt ikke, at det er et problem, der bliver løst, ved at de studerende skal have flere specialer.
Socialdemokraterne ser en fremtid, hvor der i stedet sker en justering på tandpleje- og tandlægeområdet.
Undersøgelser viser, at de ældre og nogle socioøkonomiske grupper har meget dårlige tænder, hvorfor vi må tage i betragtning, at det er et socialt problem.
En løsning kunne være mere opsøgende arbejde eller økonomiske til skud, et forslag, som Socialdemokraterne tidligere har støttet op om.
Umiddelbart er der ikke sket radikale ændringer i forbindelse med den sociale ulighed i tandsundheden de seneste årtier, til trods for den generelle forbedring i tandstatus og voksende udnyttelse af tandplejetilbuddet.
Altså vil vi ikke støtte forslaget, men mener bestemt, der er brug for justeringer på tandlægernes grunduddannelse, så alle tandlæger og tandplejere er kvalificerede til at håndtere alle tandsygdomme.
Men vi mener som sagt også, at problemet bør ses fra forbrugernes side, og at der altså bør ske en indsats over for den svage gruppe i samfundet, som ikke har råd eller tilstrækkelig viden til at tage sig af sine tænder og mundsygdomme, en problematik, flere specialer altså ikke vil løse.